hyacintfamilien
Hyacintfamilien, Hyacinthaceae, familie af løgplanter tilhørende ordenen Asparagales; betragtes undertiden som underfamilien Scilloideae i aspargesfamilien. Familiens slægter har løg, der yderst er omgivet af tørre løgskæl, mens de indre, saftige løgskæl består af opsvulmede bladbaser. Det blomsterbærende skaft bærer aldrig løvblade; blomsterstanden er en klase. Blomsterne er hyppigst hvide, blå eller lilla og altid næsten ensfarvede.
Familien forekommer i de fleste verdensdele, men er almindeligst i Middelhavsområdet, Sydvestasien og Sydafrika. Hertil hører fx hyacint og skilla.